George Zimmerman arrestert - igjen
George Zimmerman ble mandag ettermiddag arrestert og siktet for grov vold etter at tjenestemenn rykket ut på en bekymringsmelding, sier en talsperson for sheriffen i Seminole County ifølge TV-kanalen CNN. Han skal angivelig ha truet kjæresten sin med hagle, ifølge sheriffen. Zimmerman ble arrestert i kjærestens hjem i Apopka i Florida, og vil bli holdt varetektsfengslet inntil videre. Ytterligere detaljer om arrestasjonen av Zimmerman er ikke offentliggjort. Dette er ikke første gang Zimmerman er i ordensmaktens søkelys etter at han ble frikjent for drapet på Trayvon Martin. Tidligere denne måneden gjorde politiet det klart at de ikke vil sikte han etter angivelig husbråk mellom George Zimmerman og hans fraskilte kone Shellie Zimmerman. I september sa hun ifølge CNN at hun tviler på den tidligere ektemannens uskyld i Trayvon Martin-saken.
George Zimmerman, som tidligere i år ble frifunnet for drapet på tenåringsgutten Trayvon Martin, ble mandag arrestert og siktet for grov vold, melder CNN.